Covid-19-statistieke: Al hoe minder toetse gedoen(Argieffoto: Unsplash) Die getal nuwe Covid-19-gevalle daal steeds. Nog 8 929 nuwe gevalle is Dinsdag aangemeld wat die getal laboratoriumbevestigde gevalle op 2 311 232 te staan bring. Die positiwiteitskoers is ook heelwat laer en staan op 22,2%, sê die Nasionale Instituut vir Oordraagbare Siektes (Nios). Nog 596 sterftes is egter aangemeld wat die algehele sterftesyfer op 67 676 te staan bring. “Die koers waarteen toetse gedoen word, het die afgelope twee weke afgeneem en hoewel dit ŉ weerspieëling van ŉ afname in die behoefte aan toetse weens ŉ daling in infeksies kan wees, was toegang tot toetse in sekere gebiede weens maatskaplike onrus beperk,” sê dr. Michelle Gromme, verbonde aan Nios. “Die neiging in die komende week gaan belangrik wees om te bevestig of die kruin van die derde golf bereik is.” Net meer as 40 000 nuwe toetse is sedert die vorige verslag gedoen en in hierdie stadium is daar 158 437 aktiewe gevalle van Covid-19. Die herstelkoers staan in dié stadium op 90,2% en altesame 2 085 119 mense het reeds van die virus herstel. Die meeste nuwe gevalle is steeds in Gauteng, gevolg deur die Wes-Kaap (19%), KwaZulu-Natal (11%), Noordwes (8%), die Oos-Kaap (7%), Mpumalanga en Limpopo (6% elk), die Vrystaat (4%) en die Noord-Kaap (2%). Die algehele getal gevalle was Dinsdag (8 929) wel hoër as ŉ dag tevore (7 209), maar steeds laer as die gemiddelde getal nuwe gevalle oor die voorafgaande sewe dae. Dr. Harry Moultrie, ŉ senior mediese epidemioloog by Nios, sê die nasionale sewedag-gemiddeld van Covid-19-gevalle het sedert 6 Julie gedaal, hoofsaaklik weens ŉ afname in Gauteng. Meer toetse in die Oos-Kaap, Vrystaat, KwaZulu-Natal, Mpumalanga, die Noord-Kaap en die Wes-Kaap was egter positief in vergelyking met vorige weke. “Hoewel die persentasie positiewe toetse in Gauteng, Limpopo en Noordwes afgeneem het, was dit steeds baie hoog (meer as 35%) in dié provinsies,” sê Moultrie. Nog 808 mense is ook in hospitale opgeneem en tans word altesame 17 178 mense landwyd vir die koronavirus in hospitale behandel. Altesame 221 417 mense is Dinsdag teen Covid-19 ingeënt wat die getal inentings op meer as 5,5 miljoen te staan bring.